CELEX: 32014R0505
Language: hu
Date: 2014-05-15 00:00:00
Title: A Bizottság 505/2014/EU rendelete ( 2014. május 15. ) az 1333/2008/EK európai parlamenti és tanácsi rendelet II. mellékletének a karamellszínezékek (E 150a–d) sörben és malátaitalokban való használata tekintetében történő módosításáról  EGT-vonatkozású szöveg

16.5.2014   
            
            
               HU
            
            
               Az Európai Unió Hivatalos Lapja
            
            
               L 145/32
            
         A BIZOTTSÁG 505/2014/EU RENDELETE
   (2014. május 15.)
   az 1333/2008/EK európai parlamenti és tanácsi rendelet II. mellékletének a karamellszínezékek (E 150a–d) sörben és malátaitalokban való használata tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére,
   mivel:
   
               (1)
            
            
               Az 1333/2008/EK rendelet II. melléklete meghatározza az élelmiszerekben használható élelmiszer-adalékanyagok uniós jegyzékét és felhasználási feltételeit.
            
         
               (2)
            
            
               Az 1331/2008/EK európai parlamenti és tanácsi rendelet (2) 3. cikkének (1) bekezdésében említett egységes eljárásnak megfelelően a szóban forgó jegyzék módosítása a Bizottság kezdeményezésére vagy kérelemre történhet.
            
         
               (3)
            
            
               A karamellszínezékek jelenleg élelmiszer-színezékként való felhasználásra jóváhagyott élelmiszer-adalékanyagok, amelyek szerepelnek az 1333/2008/EK rendelet II. mellékletében. A jóváhagyás az Élelmiszerügyi Tudományos Bizottság által 1987-ben, 1990-ben és 1996-ban megállapított megengedhető napi bevitelt veszi figyelembe.
            
         
               (4)
            
            
               Az Európai Élelmiszerbiztonsági Hatóság (a továbbiakban: a hatóság) 2011. február 3-án véleményt adott ki arról, hogy a biztonság szempontjából újra kell értékelni a karamellszínezékek élelmiszer-adalékanyagként való felhasználását (3). Véleményében a hatóság az egész színezékcsoport tekintetében 300 mg/testtömegkilogramm/nap megengedhető napi bevitelt állapított meg. A csoportra érvényes megengedhető napi bevitelen belül az ammóniás karamell kapcsán (E 150c) 100 mg/testtömegkilogramm/nap egyéni megengedhető napi bevitel került megállapításra. A hatóság arra a következtetésre jutott, hogy a fiatalkorú és felnőtt népesség előrelátható étrendi kitettsége a karamell (E 150a), az ammóniás karamell (E 150c) és a szulfitos-ammóniás karamell (E 150d) esetében meghaladhatja a megengedhető napi bevitelt.
            
         
               (5)
            
            
               2012. december 3-án a hatóság nyilatkozatot tett közzé az E 150a, E 150c és E 150d számú karamellszínezékekre vonatkozó részletes expozíciós vizsgálatról, melyben megállapítja, hogy az előrelátható étrendi kitettség mértéke a korábbi véleményben becsült mértéknél jelentősen kisebb volt (4). A hatóság ugyanakkor azt is megállapította, hogy ennek ellenére az ammóniás karamell (E 150c) tekintetében a kisgyermekek és a felnőttek esetében túllépésre kerülhet a meghatározott megengedhető napi bevitel. Míg a megengedhető napi bevitel kisgyermekek részére meghatározott maximális értékeit csak egy tagállamban és enyhe mértékben (6 %) lépték túl, addig a felnőttek esetében a túllépés öt tagállamban is bekövetkezett, 5 % és 51 % közötti arányban. Az ammóniás karamell (E 150c) felhasználásának valódi mértékével kapcsolatos részletesebb nemzeti információk mérlegelését követően az érintett tagállamok kimutatták, hogy a ténylegesen bevitt mennyiség a fentieknél lényegesen kevesebb. Ugyanakkor figyelembe véve, hogy a felnőttek esetében a kitettség elsősorban a sör révén valósul meg, az emberi egészség magas szintű védelmének biztosítása érdekében helyénvaló a 14.2.1. „Sör és malátaitalok” élelmiszer-alkategória tekintetében módosítani az ammóniás karamell (E 150c) felhasználási feltételeit, és meghatározni maximális felhasználási szintjeit.
            
         
               (6)
            
            
               Az 1333/2008/EK rendelet 11. cikkének (4) bekezdése értelmében a színezékek maximális felhasználási szintjei – ettől eltérő rendelkezés hiányában – a színező készítményben lévő színező összetevő mennyiségére vonatkoznak. Ugyanakkor a karamellszínezékek vegyi összetételének bonyolultsága és a rá vonatkozó ismeretek hiányossága nehézzé teszi e színezékek kimutatását az élelmiszer-termékekben. Ezért az illetékes hatóságok a hatósági ellenőrzés során megfontolhatják a 2-acetil-4-tetrahidroxi-butil-imidazol – tehát a vizsgálati úton kimutatható szennyezettség – szintjének (melyet az E 150c ammóniás karamell egyéni megengedhető napi bevitelének meghatározásakor is figyelembe vettek) megvizsgálását.
            
         
               (7)
            
            
               2013. június 4-én kérelmet nyújtottak be a karamellszínezékek (E 150a–d) malátaitalokban való felhasználásának engedélyezése iránt; e kérelmet a Bizottság az 1331/2008/EK rendelet 4. cikkének megfelelően hozzáférhetővé tette a tagállamok számára.
            
         
               (8)
            
            
               Az uniós jogszabályok nem határozzák meg a sör fogalmát, a tagállamok nemzeti meghatározásai pedig eltérnek egymástól. Ennélfogva előfordulhat, hogy egy adott termék az egyik tagállamban sörnek, míg a másikban malátaitalnak minősül. Mivel technológiai követelmény, hogy a malátaitalokhoz karamellszínezékeket (E 150a–d) alkalmazzanak, ugyanakkor a karamellszínezékek felhasználása csak a sörben engedélyezett, a jelenlegi helyzet hátrányosan befolyásolja a belső piacot, és akadályozza a szóban forgó termékek szabad mozgását. Kívánatos tehát rendezni ezt a helyzetet.
            
         
               (9)
            
            
               A sör és a malátaitalok közös jellemzője, hogy a késztermék már nem tartalmaz tulajdonképpeni malátát; továbbá a technológia és az élelmiszeradalékanyag-igény is hasonló. A karamellszínezék szerepe, hogy visszaadja az italnak azt a konzisztens színt, amely a gyártási eljárás során módosult, és/vagy vizuálisan vonzóbbá tegye a világosabb színű malátából készült malátaitalt. Pörkölt maláta azért nem használható a sötétebb szín eléréséhez, mert az italnak erős aromát kölcsönöz, ami ezen termékek esetében nem cél.
            
         
               (10)
            
            
               A malátaitalok réspiaci termékek, alternatívát jelentenek olyan termékek vonatkozásában, amelyekben jelenleg engedélyezett a karamellszínezék felhasználása (úgymint ízesített italok és sörök). Ezért a karamellszínezékek felhasználásnak engedélyezése a malátaitalokban várhatóan nem fogja jelentősen befolyásolni a karamellszínezékeknek való összesített kitettség mértékét.
            
         
               (11)
            
            
               Az 1331/2008/EK rendelet 3. cikke (2) bekezdésének alapján a Bizottság kikéri a hatóság véleményét az 1333/2008/EK rendelet II. mellékletében szereplő élelmiszer-adalékanyagok uniós jegyzékének naprakésszé tétele érdekében, kivéve, ha a szóban forgó frissítés valószínűsíthetően nem gyakorol hatást az emberi egészségre. Mivel a karamellszínezékek (E 150a–d) felhasználásának malátaitalokra történő kiterjesztése az említett jegyzék olyan frissítését jelenti, amely valószínűsíthetően nem gyakorol hatást az emberi egészségre, nem szükséges kikérni a hatóság véleményét.
            
         
               (12)
            
            
               Az 1333/2008/EK rendelet II. mellékletét ezért ennek megfelelően módosítani kell.
            
         
               (13)
            
            
               Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A RENDELETET:
   1. cikk
   Az 1333/2008/EK rendelet II. melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. május 15-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 354., 2008.12.31., 16. o.
   
   
      (2)  Az Európai Parlament és a Tanács 2008. december 16-i 1331/2008/EK rendelete az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról (HL L 354., 2008.12.31., 1. o.).
   
      (3)  EFSA Journal 2011; 9(3):2004.
   
      (4)  EFSA Journal 2012; 10(12):3030.
   
      MELLÉKLET
      Az 1333/2008/EK rendelet II. mellékletének E. részében a 14.2.1. „Sör és malátaitalok” élelmiszer-alkategória esetében az E 150a–d számra vonatkozó bejegyzés helyébe a következő szöveg lép:
      
         
                      
                  
                  
                     „E 150a,b,d
                  
                  
                     Karamell, szulfitos karamell és szulfitos-ammóniás karamell
                  
                  
                     quantum satis
                  
                  
                      
                  
                  
                      
                  
               
                      
                  
                  
                     E 150c
                  
                  
                     Ammóniás karamell
                  
                  
                     6 000
                  
                  
                      
                  
                  
                      
                  
               
                      
                  
                  
                     E 150c
                  
                  
                     Ammóniás karamell
                  
                  
                     9 500
                  
                  
                      
                  
                  
                     kizárólag:”Bière de table/Tafelbier/Table beer„(eredeti extrakt tartalma kisebb, mint 6 %); brown ale, porter, stout és old ale típusú sörök”